RÅDETS FÆLLES AKTION 2006/243/FUSP

af 20. marts 2006

om støtte til aktiviteter i Den Forberedende Kommission for Organisationen for Traktaten om et Altomfattende Forbud mod Atomprøvesprængninger (CTBTO) inden for uddannelse og kapacitetsopbygning til kontrol og inden for rammerne af gennemførelsen af EU's strategi mod spredning af masseødelæggelsesvåben

RÅDET FOR DEN EUROPÆISKE UNION HAR —

under henvisning til traktaten om Den Europæiske Union, særlig artikel 14, og

ud fra følgende betragtninger:

Det Europæiske Råd vedtog den 12. december 2003 EU's strategi mod spredning af masseødelæggelsesvåben, som i kapitel III indeholder en oversigt over foranstaltninger til bekæmpelse af en sådan spredning, som det er nødvendigt at træffe både i EU og i tredjelande.

Den Europæiske Union er aktivt i gang med at gennemføre EU's strategi og er i færd med at iværksætte de foranstaltninger, der nævnt i dennes kapitel III, især gennem frigivelse af finansielle midler til støtte for særlige projekter under ledelse af multilaterale institutioner.

De stater, der har undertegnet traktaten om et altomfattende forbud mod atomprøvesprængninger (CTBT), som blev vedtaget af De Forenede Nationers Generalforsamling den 10. september 1996, har besluttet at nedsætte en forberedende kommission med rets- og handleevne med henblik på den faktiske gennemførelse af CTBT, indtil CTBT-organisationen (CTBTO) er blevet oprettet.

CTBTO's Forberedende Kommission forfølger de samme mål som dem, der er anført i betragtning 4 og 5, og er allerede i gang med at kortlægge, hvorledes dens kontrolsystem bedst kan styrkes ved hjælp af rettidig tilvejebringelse af ekspertise og uddannelse til personale fra signatarstater, der er involveret i gennemførelsen af kontrolsystemet. Det er derfor hensigtsmæssigt at overlade den tekniske gennemførelse af denne fælles aktion til CTBTO's Forberedende Kommission —

VEDTAGET FØLGENDE FÆLLES AKTION:

Artikel 1

1. Med henblik på en umiddelbar og praktisk gennemførelse af nogle af elementerne i EU's strategi mod spredning af masseødelæggelsesvåben støtter Den Europæiske Union CTBTO's Forberedende Kommissions aktiviteter inden for uddannelse og kapacitetsopbygning til kontrol for at fremme følgende målsætninger:

forbedre CTBT-signatarstaternes kapacitet til at opfylde deres kontrolforpligtelser i henhold til CTBT og sætte dem i stand til at drage fuld nytte af deltagelsen i traktatordningen og af potentielle civile og videnskabelige anvendelser.

2. CTBTO's Forberedende Kommissions projekt, der svarer til foranstaltninger i EU's strategi, har følgende målsætninger:

sørge for uddannelse med henblik på kapacitetsopbygning inden for CTBTO's Forberedende Kommissions kontrolsystem

Projektet gennemføres til fordel for alle CTBT-signatarstater.

Bilaget indeholder en detaljeret beskrivelse af projektet.

Artikel 2

1. Formandskabet, der bistås af Rådets generalsekretær/den højtstående FUSP-repræsentant, er ansvarligt for gennemførelsen af denne fælles aktion under fuld inddragelse af Kommissionen.

2. Kommissionen overvåger, at det i artikel 3 omhandlede finansielle bidrag gennemføres korrekt.

3. Den tekniske gennemførelse af det i artikel 1, stk. 2, omhandlede projekt overdrages til CTBTO's Forberedende Kommission, der udfører denne opgave under formandskabets ansvar og under tilsyn af generalsekretæren/den højtstående repræsentant. Med henblik herpå indgår generalsekretæren/den højtstående repræsentant de nødvendige arrangementer med CTBTO's Forberedende Kommission.

Artikel 3

1. Det finansielle referencegrundlag for gennemførelsen af det i artikel 1, stk. 2, omhandlede projekt er på 1 133 000 EUR.

2. De udgifter, der finansieres med det i stk. 1 nævnte beløb, forvaltes efter de procedurer og regler, der gælder for Den Europæiske Unions almindelige budget, bortset fra at eventuelle forfinansieringer ikke forbliver Fællesskabets ejendom.

3. Med henblik på afholdelsen af de i stk. 1 omhandlede udgifter indgår Kommissionen en specifik finansieringsaftale med CTBTO's Forberedende Kommission i overensstemmelse med CTBTO's regler og bestemmelser. Den skal fastsætte, at CTBTO's Forberedende Kommission skal sørge for, at EU's bidrag til projektet bliver synligt i en grad, der svarer til bidragets størrelse.

Artikel 4

Formandskabet, der bistås af generalsekretæren/den højtstående repræsentant, aflægger rapport til Rådet om gennemførelsen af denne fælles aktion på grundlag af regelmæssige rapporter fra CTBTO's Forberedende Kommission. Kommissionen inddrages fuldt ud og forelægger oplysninger om de finansielle aspekter af gennemførelsen af det i artikel 1, stk. 2, omhandlede projekt.

Artikel 5

Denne fælles aktion har virkning fra dagen for vedtagelsen.

Den udløber 15 måneder efter vedtagelsen.

Artikel 6

Denne fælles aktion offentliggøres i Den Europæiske Unions Tidende.

(1) EUT L 302 af 20.11.2003, s. 34.

BILAG

EU's støtte til aktiviteter i Den Forberedende Kommission for Organisationen for Traktaten om et Altomfattende Forbud mod Atomprøvesprængninger (CTBTO) inden for uddannelse og kapacitetsopbygning til kontrol og inden for rammerne af gennemførelsen af EU's strategi mod spredning af masseødelæggelsesvåben

1. Beskrivelse

CTBTO's Forberedende Kommission er i færd med at oprette en global kontrolordning bestående af 321 overvågningsstationer, 16 referencelaboratorier, Det Internationale Datacenter (IDC) og kapacitet til inspektion på stedet (OSI). Et væsentligt kendetegn ved ordningen er dens decentraliserede opbygning, hvor data indsamlet af stationerne distribueres til signatarstaterne sammen med IDC-produkter til endelig analyse, og inspektionshold på stedet sammensættes ud fra en international liste. Ordningen er derfor afhængig af, at der i signatarstaterne findes eksperter, der kan betjene stationerne og gøre brug af data fra det internationale overvågningssystem (IMS) og IDC-produkter via deres nationale datacentre, og af, at der er kapacitet til rådighed til inspektionshold på stedet.

Med henblik på at forbedre CTBT-signatarstaternes kapacitet til at opfylde deres kontrolforpligtelser i henhold til CTBT og sætte dem i stand til at drage fuld nytte af deltagelsen i traktatordningen har CTBTO's Forberedende Kommission siden sin oprettelse understreget vigtigheden af uddannelse og kapacitetsopbygning. Ud over traditionelle uddannelsesmetoder giver de nye informations- og kommunikationsteknologier en række muligheder for at uddybe og udvide kapacitetsopbygningen fremover.

E-uddannelsesprojektet er af global karakter. Det vil nå alle CTBT-signatarstaterne og vil tilvejebringe elektronisk, interaktiv adgang til kurser og tekniske workshops for autoriserede brugere samt løbende adgang til uddannelsesmoduler ved hjælp af CTBTO's Forberedende Kommissions ekspertkommunikationssystem.

2. Projektbeskrivelse

Der blev iværksat et pilotprojekt i november 2005 for at finde frem til, hvilke teknologiske muligheder der findes for webcasting og webkonferencer og for computerbaseret uddannelse med udvalgte CTBT-signatarstater i alle regioner. På grundlag af resultaterne fra denne pilotfase, der vil lægge særlig vægt på de indbyrdes forskellige teknologiske miljøer, hvor der skal anvendes e-uddannelsesmetoder, vil kapacitetsopbygningsaktionernes metodik, tekniske infrastruktur og substans blive udviklet.

Projektet vil omfatte udvikling og gennemførelse af kapacitetsopbygning baseret på følgende koncept:

— computerbaseret uddannelse/selvstudium.

Computerbaseret uddannelse/selvstudium giver mulighed for nogen grad af interaktivitet og giver den autoriserede bruger løbende adgang til uddannelsesmodulerne. Udvikling af computerbaseret uddannelse er meget tidkrævende, fordi programmet skal udvikles, analyseres, afprøves og revideres mange gange, inden den første version kan sendes til de studerende. Hvis det stof, der undervises i, ikke ændrer sig synderligt, kan dette være en effektiv metode til at formidle ensartet undervisningsmateriale til et bredt publikum. For eksempel har de nationale datacentres personale behov for et grundlæggende kendskab til de koncepter og værktøjer, der anvendes i CTBTO's Forberedende Kommissions midlertidige tekniske sekretariat. Der vil blive behov for at uddanne et stort antal deltagere i aktiviteter vedrørende inspektion på stedet (det integrerede markforsøg 2008).

Efter pilotfasen, der finansieres ved hjælp af bilaterale frivillige bidrag, vil gennemførelsen af projektet foregå i to faser:

— Fase 1: udvikling af en prototype på et e-læringssystem og indførelse af undervisningsprogrammel. Resultaterne af pilotfasen skulle gøre det muligt at finde frem til et koncept, der opfylder de potentielle modtageres forskellige behov både på teknisk plan og i substansen. Prototypemoduler til computerbaseret uddannelse vil blive udviklet og afprøvet. Blandt de komponenter, der bør komme i betragtning i forbindelse med fjernundervisning, er: — online-uddannelsesmoduler til systemelementer — uddannelsespakker og lektioner med statisk information eller modne processer — tilvejebringelse af undervisningsmateriale, herunder teknisk og politisk dokumentation på et websted — afprøvningssystemer, hvor stationsoperatører kan afvikle øvelsesforløb vedrørende rutinemæssige drifts- og vedligeholdelsesprocedurer — praktisk uddannelse i Geotool på grundlag af indføringen. Dette kunne indgå i en forberedende oplæring inden et mere specialiseret kursus — moduler i uddannelsesforløbet for deltagerne i det integrerede markforsøg vedrørende inspektion på stedet.

— Fase 2: fuld gennemførelse af undervisningsprogrammellet. I anden fase udvikles og implementeres alle resterende moduler til den computerbaserede uddannelse. Udviklingen af visse modulers indhold vil blive outsourcet til partnerinstitutioner i CTBT-signatarstater, der var medvirkende til udviklingen af teknikker og procedurer, som anvendes i CTBTO's Forberedende Kommission. Moduler udviklet i fase 2 vil få gavn af de indhøstede erfaringer fra prototypeudviklingen i fase 1. Det er tanken at lade udviklings- og gennemførelsesfasen ledsage af en omfattende evaluering for at finjustere de metoder og teknologier, der anvendes i forbindelse med de potentielle modtageres forskellige behov. Til dette formål vil der blive føjet en særlig evalueringsmekanisme til CTBTO's Forberedende Kommissions igangværende evaluering af uddannelses- og kapacitetsopbygningsaktiviteter. En række CTBT-signatarstater fra alle regioner vil blive opfordret til at samarbejde tæt med CTBTO's Forberedende Kommission under hele projektet og til at give tilbagemeldinger om anvendeligheden af kapacitetsopbygningsprodukterne. Især projektets computerbaserede uddannelseselement skal gennemgå adskillige afprøvnings- og evalueringsforløb, inden et færdigt produkt kan implementeres.

Projektresultater

— flere uddannede eksperter, der kan afprøve, evaluere og foreløbigt varetage CTBT-kontrolordningen

— bedre forberedelse af deltagerne i tekniske workshops

— flere deltagere og bedre udbredelse og gennemførelse af konklusioner fra de tekniske workshops

— bedre adgang til uddannelsesmoduler uafhængigt af tidszoner og modtagerstatens teknologiske udvikling

— tilvejebringelse af uddannelse og kapacitetsopbygning ved hjælp af elektroniske midler til alle CTBT-signatarstater.

3. Varighed

Den samlede anslåede varighed af projektets to på hinanden følgende faser er 15 måneder.

4. Stater, som indsatsen vil blive rettet mod

E-uddannelsesindsatsen vil blive rettet mod alle CTBT-signatarstater. Disse staters kapacitet til at gennemføre CTBT og dens kontrolordning og få fuld gavn af deltagelse i arbejdet i CTBTO's Forberedende Kommission er af afgørende betydning for, at CTBT kan fungere korrekt. Der vil blive taget behørigt hensyn til den sproglige mangfoldighed i de stater, som indsatsen vil blive rettet mod, herunder i givet fald forskellige sprogudgaver af uddannelsesmodulerne.

5. Gennemførelsesinstans

CTBTO's Forberedende Kommission får til opgave at gennemføre projektet. Projektet vil blive gennemført direkte af personale i CTBTO's Forberedende Kommissions midlertidige tekniske sekretariat, eksperter fra CTBTO's Forberedende Kommissions signatarstater eller kontrahenter. For så vidt angår kontrahenter sker CTBTO's Forberedende Kommissions indkøb af varer, arbejder eller tjenesteydelser i forbindelse med denne fælles aktion i overensstemmelse med CTBTO's Forberedende Kommissions gældende regler og procedurer som anført i EU's bidragsaftale med CTBTO's Forberedende Kommission.

6. Tredjepartsdeltagere

Projektet finansieres 100 % ved denne fælles aktion. Eksperterne fra CTBTO's Forberedende Kommissions signatarstater kan betragtes som tredjepartsdeltagere. De arbejder efter de almindelige regler for eksperter i CTBTO's Forberedende Kommission.

7. Midler, der skønnes nødvendige

EU's bidrag dækker hele gennemførelsen af projektets to faser som beskrevet i dette bilag. De forventede udgifter er:

— Fase 1 (specifikationer, prototypeudvikling, herunder afprøvning af første moduler): 519 400 EUR

— Fase 2 (udvikling af resterende moduler, afprøvning og evaluering af moduler med et udvalg af de stater, som indsatsen vil blive rettet mod): 580 600 EUR

Dertil kommer en reserve til uforudsete udgifter på omkring af 3 % af de støtteberettigede omkostninger (for et samlet beløb på 33 000 EUR).

8. Det finansielle referencegrundlag til dækning af projektomkostningerne

De samlede projektomkostninger er på 1 133 000 EUR.